CELEX: 52021PC0068
Language: ga
Date: 2021-02-11
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sna comhairliúcháin leis an Ríocht Aontaithe chun gabhálacha iomlána incheadaithe (TACanna) a chomhaontú le haghaidh 2021 agus i leith stoic áirithe dhomhainfharraige le haghaidh 2021 agus 2022

AN COIMISIÚN EORPACH
            An Bhruiséil,11.2.2021
            COM(2021) 68 final
            2021/0036(NLE)
            Togra le haghaidh
            CINNEADH ÓN gCOMHAIRLE 
            maidir leis an seasamh atá le glacadh thar ceann an Aontais Eorpaigh sna comhairliúcháin leis an Ríocht Aontaithe chun gabhálacha iomlána incheadaithe (TACanna) a chomhaontú le haghaidh 2021 agus i leith stoic áirithe dhomhainfharraige le haghaidh 2021 agus 2022
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Baineann an togra seo le Cinneadh lena mbunaítear an seasamh atá le glacadh thar ceann an Aontais sna comhairliúcháin leis an Ríocht Aontaithe chun gabhálacha iomlána incheadaithe (TACanna) a bhunú le haghaidh na bliana 2021 agus i leith stoic áirithe dhomhainfharraige le haghaidh na mblianta 2021-2022.
            
            
               2.Comhthéacs an togra
            
            
               Tháinig an Comhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘An Comhaontú Trádála agus Comhair’)
                  1
               , i bhfeidhm go sealadach an 1 Eanáir 2021
                  2
               . 
            
            
               Thoiligh an tAontas agus an Ríocht Aontaithe (‘Na Páirtithe’) go n‑oibreoidís i gcomhar le chéile d’fhonn a áirithiú go mbeidh gníomhaíochtaí iascaireachta ar stoic chomhroinnte ina n‑uiscí inbhuanaithe san fhadtéarma ó thaobh an chomhshaoil de agus go rannchuideoidh siad le tairbhí eacnamaíocha agus sóisialta a bhaint amach, agus cearta agus oibleagáidí na Stát cósta neamhspleách á n‑urramú go hiomlán de réir mar a fheidhmíonn na Páirtithe iad. 
            
            
               An t‑aon chuspóir amháin atá ag an dá Pháirtí stoic chomhroinnte a shaothrú ag rátaí atá beartaithe chun an speiceas atá á shaothrú a choinneáil agus a athbhunú, de réir a chéile, os cionn na leibhéal bithmhaise atá in acmhainn an uastáirgeacht inbhuanaithe a tháirgeadh.
            
            
               De bhun Airteagal FISH.6 den Chomhaontú Trádála agus Comhair, tá na Páirtithe le dul i mbun comhairliúchán chun teacht ar chomhaontú maidir le TACanna le haghaidh na bliana dár gcionn. 
            
            
               Dá bhrí sin, rachaidh an Coimisiún, thar ceann an Aontais, i mbun comhairliúcháin leis an Ríocht Aontaithe maidir leis na deiseanna iascaireachta a shocrú i leith stoic chomhroinnte le haghaidh 2021 agus i leith stoic áirithe dhomhainfharraige le haghaidh 2021-2022.
            
            
               Le Rialachán (AE) Uimh. 1380/2013 ó Pharlaimint na hEorpa agus ón gComhairle
                  3
               , foráiltear go bhfuil an tAontas lena áirithiú go mbeidh gníomhaíochtaí iascaireachta agus dobharshaothraithe inbhuanaithe san fhadtéarma ó thaobh an chomhshaoil agus go mbainisteofar iad ar bhealach a bheidh ag luí leis na cuspóirí tairbhí eacnamaíocha, sóisialta agus fostaíochta a bhaint amach, agus lena gcuirfear le hinfhaighteacht soláthairtí bia. Foráiltear leis freisin go bhfuil an tAontas le cur chuige an réamhchúraim a chur i bhfeidhm i leith bainistiú iascaigh, agus go mbeidh mar aidhm leis a áirithiú go ndéanfaidh saothrú bheo-acmhainní bitheolaíocha na mara líon na speiceas atá á saothrú a athbhunú agus a chothabháil ag leibhéil atá in acmhainn an uastáirgeacht inbhuanaithe a tháirgeadh. 
            
            
               Ina theannta sin, foráiltear leis go bhfuil an tAontas le bearta bainistíochta agus caomhnaithe a dhéanamh ar bhonn na comhairle eolaíche is fearr atá ar fáil, le tacú le forbairt an eolais eolaíoch agus na comhairle eolaíche, le hábhar muirí aischurtha a dhíchur de réir a chéile agus le modhanna iascaireachta a chur chun cinn a chuideoidh le hiascaireacht níos roghnaí agus le gabhálacha de thaisme a sheachaint agus a laghdú a mhéid is féidir, agus le hiascaireacht a bhfuil tionchar íseal aici ar an éiceachóras muirí agus ar acmhainní iascaigh. 
            
            
               Thairis sin, foráiltear go sonrach le hAirteagal 28 de Rialachán (AE) Uimh. 1380/2013 go bhfuil na cuspóirí agus na prionsabail sin le cur i bhfeidhm ag an Aontas agus a chaidreamh seachtrach iascaigh á sheoladh aige. De réir Airteagal 33 den Rialachán sin, déanfaidh an tAontas gach iarracht teacht ar shocruithe coiteanna maidir le hiascaireacht a dhéanamh ar stoic chomhroinnte d’fhonn go bhféadfaí an bainistiú inbhuanaithe a dhéanamh.
            
            
               Mar fhorbairt ar an gcur chuige i bpáipéar leathoifigiúil an Choimisiúin a cuireadh faoi bhráid na Comhairle an 7 Eanáir 2021 (doic. 5031/21) agus ar an bpáipéar athbhreithnithe leathoifigiúil, ina raibh soiléirithe breise ar an bpróiseas, a cuireadh faoi bhráid na Comhairle an 14 Eanáir 2021 (doic. 5031/1/21 REV 1), agus treoraíocht ón gComhairle mar a léiríodh i ndoiciméad 5543/21 an 26 Eanáir 2021 á cur san áireamh, is iomchuí an seasamh atá le glacadh thar ceann an Aontais sna comhairliúcháin leis an Ríocht Aontaithe a bhunú, comhairliúcháin chun TACanna a shocrú i leith stoic chomhroinnte le haghaidh na bliana 2021 agus i leith stoic áirithe dhomhainfharraige le haghaidh na mblianta 2021-2022. 
            
            
               Le linn an phróisis chomhairliúcháin iomláin, ní mór a áirithiú go mbeidh an Chomhairle rannpháirteach go hiomlán agus go tráthrialta, nuair is iomchuí, trí bhíthin comhordú agus comhar cuimsitheach idir an Chomhairle agus an Coimisiún le linn an phróisis seo. Lorgóidh an Coimisiún formhuiniú maidir le seasamh an Aontais i gcomhar leis an gComhairle ar an leibhéal iomchuí, lena n‑áirítear treoraíocht sula dtabharfar na comhairliúcháin leis an Ríocht Aontaithe i gcrích. Beidh plé ag seirbhísí an Choimisiúin leis an Meitheal um Iascach go tráthúil roimh gach babhta comhairliúcháin, lena n‑áirítear an bealach chun cinn a chur chun cinn maidir leis an gcéad bhabhta eile, agus tuairisceoidh siad don Mheitheal tar éis gach babhta comhairliúcháin. Tabharfar cuireadh do na Ballstáit páirt a ghlacadh i gcáil chomhaltaí thoscaireacht an Aontais Eorpaigh. Áireofar comhordúchán in situ.
            
            
               3.An seasamh atá le glacadh thar ceann an Aontais
            
            
               An seasamh atá le glacadh thar ceann an Aontais ag na cruinnithe maidir le comhairliúcháin leis an Ríocht Aontaithe d’fhonn TACanna a bhunú i leith stoic chomhroinnte le haghaidh 2021 agus i leith stoic áirithe dhomhainfharraige le haghaidh 2021 agus 2022. 
            
            
               4.Bunús dlí
            
            
               4.1.Bunús dlí don nós imeachta
            
            
               4.1.1.Prionsabail
            
         
         
            
               In Airteagal 218(9) den Chonradh ar Fheidhmiú an Aontais Eorpaigh (CFAE), déantar foráil maidir le cinntí lena leagtar síos ‘na seasaimh atá le glacadh thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe’.
            
            
               Is iomchuí an seasamh atá le glacadh thar ceann an Aontais a bhunú maidir leis na socruithe arna ndéanamh idir na Páirtithe atá ag cur chun feidhme an TAC maidir le deiseanna iascaireachta laistigh den chreat dlíthiúil is infheidhme de chuid an Aontais.
            
            
               4.1.2.Cur i bhfeidhm maidir leis an gcás seo
            
            
               Go dtí go ndaingneofar agus go dtabharfar i bhfeidhm an Comhaontú Trádála agus Comhair idir an tAontas Eorpach agus an Ríocht Aontaithe (‘TCA’) beidh feidhm shealadach aige amhail ón 1 Eanáir 2021. I gcomhréir leis an gComhaontú Trádála agus Comhair, is gá don Aontas dul i gcomhairle leis an Ríocht Aontaithe maidir le bainistiú comhpháirteach acmhainní comhroinnte bitheolaíocha na mara le haghaidh 2021, go háirithe bainistiú stoc éisc comhroinnte. Tá oibleagáid den sórt sin i gcomhréir le hAirteagal 63 de Coinbhinsiún na Náisiún Aontaithe maidir le Dlí na Farraige (UNCLOS). 
            
            
               Tá gá le comhairliúcháin idir an tAontas agus an Ríocht Aontaithe toisc go bhfuil orthu socrú a dhéanamh de bhun Airteagal FISH.6(2), FISH.6(4) (a) go (d) agus FISH.6(6) den Chomhaontú Trádála agus Comhair maidir le deiseanna iascaireachta agus coinníollacha a bhfuil dlúthbhaint acu leis na deiseanna sin le haghaidh na bliana féilire 2021 agus le haghaidh 2021-2022 i leith stoic áirithe dhomhainfharraige, amhail ón 1 Eanáir 2021. 
            
            
               Cé gur shocraigh an tAontas deiseanna iascaireachta, arna mbunú ag an gComhairle
                  4
               , ón 1 Eanáir 2021, ba cheart iad a chomhaontú leis an Ríocht Aontaithe faoi Airteagal FISH.6 TCA. 
            
            
               Ní dhéantar creat institiúideach an Chomhaontaithe Trádála agus Comhair a fhorlíonadh ná a leasú leis na gníomhartha atá beartaithe. Dá bhrí sin, is é Airteagal 218(9) CFAE an bunús dlí nós imeachta le haghaidh an Chinnidh atá beartaithe.
            
            
               4.2.Bunús dlí substainteach
            
            
               4.2.1.Prionsabail
            
            
               An bunús dlí substainteach le haghaidh Cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má shaothraítear dhá aidhm leis an ngníomh sin nó má tá dhá chomhpháirt ann agus más féidir ceann de na haidhmeanna sin nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an Cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh-chomhpháirte.
            
            
               4.2.2.Cur i bhfeidhm maidir leis an gcás seo
            
            
               Baineann príomhchuspóir agus ábhar an ghnímh atá beartaithe le socrú na ndeiseanna iascaireachta. 
            
            
               Dá bhrí sin, is é Airteagal 43(3) CFAE bunús dlí substainteach don Chinneadh atá beartaithe. Is é Rialachán (AE) Uimh. 1380/2013 an bunús dlí lena leagtar amach na prionsabail atá le léiriú leis an seasamh seo.
            
            
               4.3.Conclúid
            
            
               Ba cheart Airteagal 43(3) CFAE, i gcomhar le hAirteagal 218(9) CFAE, a bheith mar bhunús dlí don Chinneadh atá beartaithe.
            
            
               2021/0036 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh sna comhairliúcháin leis an Ríocht Aontaithe chun gabhálacha iomlána incheadaithe (TACanna) a chomhaontú le haghaidh 2021 agus i leith stoic áirithe dhomhainfharraige le haghaidh 2021 agus 2022
            
            
               TÁ COMHAIRLE AN AONTAIS EORPAIGH,
            
         
         
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3), i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)Ag gníomhú dó ar údarú ón gComhairle le Cinneadh (AE) 2020/2252
                  5
               , an 30 Nollaig 2020 shínigh an tAontas an Comhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘An Comhaontú Trádála agus Comhair’)
                  6
               , agus tá feidhm shealadach aige amhail ón 1 Eanáir 2021. 
            
            
               (2)Faoi Airteagal FISH.2 den Chomhaontú Trádála agus Comhair, thoiligh an tAontas agus an Ríocht Aontaithe go n‑oibreoidís i gcomhar le chéile d’fhonn a áirithiú go mbeidh gníomhaíochtaí iascaireachta ar stoic chomhroinnte ina n‑uiscí inbhuanaithe san fhadtéarma ó thaobh an chomhshaoil de agus go rannchuideoidh siad le tairbhí eacnamaíocha agus sóisialta a bhaint amach, agus cearta agus oibleagáidí na Stát cósta neamhspleách á n‑urramú go hiomlán de réir mar a fheidhmíonn na Páirtithe iad. An t‑aon chuspóir amháin atá ag an dá Pháirtí stoic chomhroinnte a shaothrú ag rátaí atá beartaithe chun an speiceas atá á shaothrú a choinneáil agus a athbhunú, de réir a chéile, os cionn na leibhéal bithmhaise atá in acmhainn an uastáirgeacht inbhuanaithe a tháirgeadh.
            
            
               (3)I gcomhréir leis an gComhaontú Trádála agus Comhair, is gá don Aontas dul i gcomhairle leis an Ríocht Aontaithe maidir le bainistiú comhpháirteach acmhainní comhroinnte bitheolaíocha na mara, go háirithe stoic éisc chomhroinnte. 
            
            
               (4)De bhun Airteagal FISH.6 den Chomhaontú Trádála agus Comhair, tá an tAontas agus an Ríocht Aontaithe le dul i mbun comhairliúchán chun teacht ar chomhaontú maidir le gabhálacha iomlána incheadaithe (‘TACanna’) i leith stoic chomhroinnte le haghaidh 2021 agus i leith stoic áirithe dhomhainfharraige le haghaidh 2021 agus 2022. 
            
            
               (5)Ba cheart don Choimisiún na comhairliúcháin bhliantúla a bhaineann le hiascaigh a dhéanamh ar bhonn sheasaimh an Aontais atá le bunú ag an gComhairle i gcomhréir le forálacha ábhartha an Chonartha.
            
            
               (6)Dá bhrí sin, ba cheart don Choimisiún dul i mbun comhairliúcháin leis an Ríocht Aontaithe maidir le deiseanna iascaireachta den sórt sin a shocrú. Ní mór a áirithiú go mbeidh an Chomhairle rannpháirteach go hiomlán agus go tráthrialta sa phróiseas sin trí bhíthin comhordú agus comhar cuimsitheach idir an Chomhairle agus an Coimisiún. 
            
            
               (7)Ba cheart Parlaimint na hEorpa a chur go hiomlán ar an eolas láithreach maidir le gach céim den phróiseas, mar a fhoráiltear in Airteagal 218(10) CFAE ionas go mbeidh sí in ann a sainphribhléidí a fheidhmiú go hiomlán i gcomhréir leis na Conarthaí.
            
            
               (8)Ba cheart don cheanglas maidir le comhairliúchán agus tuairisciú a bheith i gcomhréir le cumhachtaí seachtracha ionadaíochta an Choimisiúin agus leis an gceanglas sin ba cheart a áirithiú go mbeidh toradh mear tráthúil ar na comhairliúcháin. Ba cheart don mhodh oibre arna bhunú ceart tionscnaimh an Choimisiúin a urramú.
            
            
               (9)Faoin gComhairle atá sé an seasamh atá le glacadh thar ceann an Aontais sna comhairliúcháin leis an Ríocht Aontaithe a bhunú chun TACanna a shocrú le haghaidh na bliana 2021 agus i dtaca le stoic áirithe dhomhainfharraige le haghaidh na mblianta 2021-2022. 
            
            
               (10)Le hAirteagal 2(1) de Rialachán (AE) Uimh. 1380/2013 ó Pharlaimint na hEorpa agus ón gComhairle
                  7
               , foráiltear go bhfuil an tAontas lena áirithiú go mbeidh gníomhaíochtaí iascaireachta agus dobharshaothraithe inbhuanaithe san fhadtéarma ó thaobh an chomhshaoil agus go mbainisteofar iad ar bhealach a bheidh ag luí leis na cuspóirí tairbhí eacnamaíocha, sóisialta agus fostaíochta a bhaint amach, agus lena gcuirfear le hinfhaighteacht soláthairtí bia. 
            
            
               (11)Foráiltear le hAirteagal 2(2) de Rialachán (AE) Uimh. 1380/2013 freisin go bhfuil an tAontas le cur chuige an réamhchúraim a chur i bhfeidhm i leith bainistiú iascaigh, agus go bhfuil sé chun a bheith mar aidhm leis a áirithiú go ndéanfaidh saothrú bheo-acmhainní bitheolaíocha na mara líon na speiceas atá á saothrú a athbhunú agus a chothabháil os cionn leibhéil atá in acmhainn an uastáirgeacht inbhuanaithe a tháirgeadh. Thairis sin, ba cheart do bhainistiú iascaigh a bheith i gcomhréir le Dea-stádas Comhshaoil a bhaint amach faoin Treoir Réime um Straitéis Mhuirí (Airteagal 2(5)(j)). Ina theannta sin, le hAirteagal 2(5) foráiltear go bhfuil an tAontas le tacú le forbairt an eolais eolaíoch agus na comhairle eolaíche, le hábhar muirí aischurtha a dhíchur de réir a chéile agus le modhanna iascaireachta a chur chun cinn a chuideoidh le hiascaireacht níos roghnaí agus le gabhálacha de thaisme a sheachaint agus a laghdú a mhéid is féidir, agus le hiascaireacht a bhfuil tionchar íseal aici ar an éiceachóras muirí agus ar acmhainní iascaigh. Le hAirteagal 3(3) de Rialachán (AE) Uimh. 1380/2013, foráiltear go bhfuil an tAontas le bearta bainistíochta agus caomhnaithe a dhéanamh ar bhonn na comhairle eolaíche is fearr atá ar fáil. Ina theannta sin, le hAirteagal 28 den Rialachán (AE) Uimh. 1380/2013 sin, foráiltear go sonrach go bhfuil na cuspóirí agus na prionsabail sin le cur i bhfeidhm ag an Aontas agus a chaidrimh sheachtracha iascaigh á stiúradh aige, agus le hAirteagal 33 de Rialachán (AE) Uimh. 1380/2013 soláthraítear na prionsabail agus na cuspóirí maidir le bainistiú stoc ar leas coiteann iad don Aontas agus do thríú tíortha agus comhaontuithe maidir le malartú agus bainistiú comhpháirteach. 
            
            
               (12)Cé go bhfuil deiseanna iascaireachta socraithe ag an Aontas ón 1 Eanáir 2021
                  8
                i gcomhréir le hAirteagal FISH.7 TCA, ba cheart iad sin a chomhaontú leis an Ríocht Aontaithe. 
            
            
               (13)Is iomchuí an seasamh atá le glacadh thar ceann an Aontais le linn na gcomhairliúchán a bhunú, ós rud é gur cheart toradh na gcomhairliúchán a chur chun feidhme i ndlí an Aontais, 
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               Leagtar amach an seasamh atá le glacadh thar ceann an Aontais sna comhairliúcháin leis an Ríocht Aontaithe maidir leis na deiseanna iascaireachta a shocrú i leith stoic chomhroinnte le haghaidh 2021 agus i leith stoic áirithe dhomhainfharraige le haghaidh 2021-2022 in Iarscríbhinn I agus II.
            
            
               Airteagal 2
            
         
         
            
               Dírítear an Cinneadh seo chuig an gCoimisiún.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        IO L 444, 31.12.2020, lch. 14–1462.
               
               
                  
                     (2)
                  
                        Cinneadh (AE) 2020/2252 ón gComhairle an 29 Nollaig 2020 maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe, IO L 444, 31.12.2020, lch. 2–10.
               
               
                  
                     (3)
                  
                        Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialacháin (CE) Uimh. 1954/2003 agus (CE) Uimh. 1224/2009 ón gComhairle agus lena n‑aisghairtear Rialacháin (CE) Uimh. 2371/2002 agus (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).
               
               
                  
                     (4)
                  
                        Le Rialachán (AE) 2021/92 ón gComhairle an 28 Eanáir 2021 lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc, is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad IO L 31, 29.1.2021, lch. 31-192.
               
               
                  
                     (5)
                  
                        Cinneadh (AE) 2020/2252 ón gComhairle an 29 Nollaig 2020 maidir le síniú, thar ceann an Aontais Eorpaigh, agus cur i bhfeidhm sealadach an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, agus an Chomhaontaithe idir an tAontas Eorpach agus Ríocht Aontaithe na Breataine Móire agus Thuaisceart Éireann a bhaineann le nósanna imeachta slándála le haghaidh malartú agus cosaint faisnéise rúnaicmithe, IO L 444, 31.12.2020, lch. 2–10.
               
               
                  
                     (6)
                  
                        IO L 444, 31.12.2020, lch. 14–1462.
               
               
                  
                     (7)
                  
                        Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialacháin (CE) Uimh. 1954/2003 agus (CE) Uimh. 1224/2009 ón gComhairle agus lena n‑aisghairtear Rialacháin (CE) Uimh. 2371/2002 agus (CE) Uimh. 639/2004 ón gComhairle agus Cinneadh 2004/585/CE ón gComhairle, IO L 354, 28.12.2013, lch. 22.
               
               
                  
                     (8)
                  
                        Rialachán (AE) 2021/92 ón gComhairle an 28 Eanáir 2021 lena socraítear na deiseanna iascaireachta le haghaidh na bliana 2021 i leith stoic éisc áirithe agus i leith grúpaí de stoic éisc is infheidhme in uiscí an Aontais agus, maidir le soithí iascaireachta de chuid an Aontais, in uiscí áirithe nach uiscí de chuid an Aontais iad, IO L 31, 29.1.2021, lch. 31-192.
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,11.2.2021
            COM(2021) 68 final
            IARSCRÍBHINNÍ 
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sna comhairliúcháin leis an Ríocht Aontaithe chun gabhálacha iomlána incheadaithe (TACanna) a chomhaontú le haghaidh 2021 agus i leith stoic áirithe dhomhainfharraige le haghaidh 2021 agus 2022
            
               
         
         
            
               IARSCRÍBHINN 1
            
            
               An seasamh atá le glacadh thar ceann an Aontais sna comhairliúcháin leis an Ríocht Aontaithe maidir le gabhálacha iomlána incheadaithe (TACanna) a bhunú le haghaidh na bliana 2021 agus i leith stoic áirithe dhomhainfharraige le haghaidh na mblianta 2021-2022
            
            
               1.Prionsabail
            
            
               Faoi chuimsiú na gcomhairliúchán leis an Ríocht Aontaithe, déanfaidh an tAontas an méid seo a leanas:
            
            
               (a)Féachaint lena áirithiú go bhfuil na TACanna arna n‑aontú comhsheasmhach leis an dlí idirnáisiúnta, agus go háirithe le forálacha Choinbhinsiún na Náisiún Aontaithe (‘NA’) 1982 maidir le Dlí na Farraige, Comhaontú NA 1995 maidir le Caomhnú agus le Bainistiú Stoc Éisc Traslimistéir agus Stoc Éisc Mór-imirceach a chur chun feidhme;
            
            
               (b)Féachaint lena áirithiú go n‑urramaítear gealltanais idirnáisiúnta an Aontais;
            
            
               (c)Féachaint le comhsheasmhacht agus sineirge leis an mbeartas atá á shaothrú ag an Aontas mar chuid dá chaidreamh déthaobhach iascaigh le tríú tíortha, agus comhleanúnachas lena bheartais eile a áirithiú, go sonrach i réimse an chaidrimh sheachtraigh, na fostaíochta, an chomhshaoil, na trádála, na forbartha, an taighde agus na nuálaíochta;
            
            
               (d)Féachaint leis na gabhálacha iomlána incheadaithe a chinneadh go comhpháirteach i gcomhréir le príomhchuspóir caomhnaithe an Chomhbheartais Iascaigh, le huastáirgeacht inbhuanaithe (MSY) agus leis na Pleananna Ilbhliantúla is infheidhme;
            
            
               (e)Féachaint le bheith i gcomhréir le Conclúidí ón gComhairle an 19 Márta 2012 maidir leis an Teachtaireacht ón gCoimisiún i ndáil le gné sheachtrach an chomhbheartais iascaigh
                  1
               ;
            
            
               (f)Féachaint le comhsheasmhacht a bheith ann leis an Teachtaireacht ón gCoimisiún: I dtreo iascaireacht atá níos inbhuanaithe san Aontas Eorpach: an staid reatha agus treoshuíomhanna le haghaidh 2021 (COM/2020/248 final)
                  2
               ;
            
            
               (g)Go mbeidh sé mar aidhm cothrom iomaíochta a áirithiú le haghaidh chabhlach an Aontais atá bunaithe ar na prionsabail agus na caighdeáin chéanna is infheidhme faoi dhlí an Aontais, agus cur chun feidhme aonfhoirmeach na bprionsabal agus na gcaighdeán sin a chur chun cinn;
            
            
               (h)féachaint le hamlínte a bhunú le haghaidh na gcomhairliúchán bliantúil maidir le deiseanna iascaireachta in 2021.
            
            
               2.Treoshuíomhanna
            
            
               Féachfaidh an tAontas, i gcás inarb iomchuí, le teacht ar chomhaontú leis an Ríocht Aontaithe maidir leis na deiseanna iascaireachta (TACanna agus na bearta lena bhfuil dlúthbhaint acu) le haghaidh 2021 agus le haghaidh 2021 agus 2022 i leith stoic áirithe dhomhainfharraige, bunaithe ar an gcur chuige seo a leanas. 
            
            
               Déanfaidh an tAontas a bhreithniú, i gcás inar gá, go bhféadfaí go mbeadh gá le cur chuige sonrach a fhorbairt i gcásanna ar leith nó maidir le saincheisteanna ar leith agus torthaí á mbaint amach a chuireann le cuspóir foriomlán bhainistiú inbhuanaithe na n‑acmhainní iascaigh agus na n‑acmhainní bitheolaíocha muirí i gcomhréir le cuspóirí an Chomhbheartais Iascaigh. Á dhéanamh sin dóibh, oibreoidh an Coimisiún i ndlúthchomhar leis an gComhairle le linn na gcomhairliúchán maidir leis an gcur chuige a fhorbairt a thuilleadh, rud a chuireann le cuspóirí an Chomhbheartais Iascaigh agus a sholáthraíonn iascaigh inbhuanaithe sna trí ghné lena mbaineann (cúrsaí eacnamaíocha, sóisialta agus comhshaoil):
            
            
               (a)féachaint le TACanna a shocrú ar bhonn na comhairle eolaíche is fearr atá ar fáil, rud a bhainfidh ráta saothraithe na huastáirgeachta inbhuanaithe amach nó a choinneoidh ar bun an ráta sin, agus, i gcás nach bhfuil comhairle den sórt sin ar fáil, cuirfear an cur chuige réamhchúraim i leith iascaigh i bhfeidhm;
            
            
               ·ní bhfuarthas aon chomhairle eolaíoch ón gComhairle Idirnáisiúnta um Thaiscéalaíocht na Mara (ICES) le haghaidh TACanna maidir le scadáin i Muir nIocht Thiar, leathóga agus sóil in uiscí Iarthar na hAlban, agus maidir le glasáin in uiscí an Iarthair. Dá bhrí sin, ba cheart don Aontas tar-rolladh a lorg maidir le TAC le haghaidh 2020, ós rud é nár sainaithníodh aon riosca róshaothraithe.
            
            
               ·Tá neamhréir ann idir limistéar comhairle ICES agus an limistéar bainistithe maidir le TAC i dtaca leis an leathóg mhín agus an leathóg bhán, le turbard agus broit, leis an gcorr ghainimh agus le nephrops. Tá níos mó ná speiceas amháin i gceist le roinnt TACanna, agus le comhairle eile déantar measúnú ar stoic éagsúla den speiceas céanna arna gcumhdach in aon TAC amháin. I gcás na TACanna sin, ba cheart don Aontas meascán den chomhairle is fearr atá ar fáil a lorg, lena n‑áirítear comhairle ina n‑áirítear MSY agus comhairle réamhchúraim, mar a rinneadh sna blianta roimhe seo.
            
            
               (b)leibhéal TAC a lorg i gcomhréir le cuspóir CFP MSY agus leis na pleananna ilbhliantúla is infheidhme le haghaidh 27 TAC ag a bhfuil measúnú MSY agus comhairle FMSY; 
            
         
         
            
               ·I gcás ina gceadaítear sna pleananna ilbhliantúla raonta FMSY mar a chuirtear ar fáil ag ICES a úsáid, ba cheart don Aontas féachaint le leas a bhaint as na forálacha sin, má chomhlíontar na coinníollacha a leagtar amach sna pleananna ilbhliantúla, lena lorgaítear an leibhéal is fearr is féidir i bhfianaise na n‑eilimintí cainníochtúla agus cáilíochtúla sa chomhairle.
            
            
               ·Ba cheart don Aontas féachaint leis an deacracht a chur san áireamh a bhaineann le hiascaireacht a dhéanamh ar stoic uile in iascach measctha ar leibhéal MSY san am céanna, agus go háirithe i gcás ina mbíonn sé fíordheacair feiniméan an ‘tachtspeiceas’ a sheachaint. Is amhlaidh atá i gcás na TACanna seo a leanas: 
            
            
               ·Trosc sna Farraigí Ceilteacha (0 comhairle TAC). Déantar measúnú ar an stoc sin ar leibhéal atá faoin teorainnluach maidir le hatáirgeadh, agus ní chuirfeadh iascaireacht ag leibhéil FMSY ná 0 gabháil in 2021 go leordhóthanach leis an stoc a athbhunú os cionn an teorainnluacha in 2022. Ba cheart don Aontas féachaint le TAC foghabhála a lorg ar leibhéil a sheachnódh tachtadh an iascaigh le haghaidh speicis eile, agus an gá atá le cosaint bhreise maidir leis an Stoc leochaileach seo á urramú san am céanna. Is faoin teorainnluach atá an faoitín sna Farraigí Ceilteacha freisin, ach déanfar an stoc a athbhunú ar leibhéil atá os cionn an íosleibhéil le hiascaireacht a dhéantar i luach íochtair FMSY. Ós rud é go bhfuil gá an brú iascaireachta ar an dá stoc sin a choimeád íseal, ba cheart an TAC maidir le cadóg a chomhaontú i luachanna íochtair an ráta básmhaireachta iascaigh a bhaineann le MSY, rud a d’fhéadfaí a dhéanamh trí thar-rolladh maidir leis an TAC le haghaidh 2020. 
            
            
               ·Féachfaidh an tAontas le bearta ceartaitheacha a chur leis an leibhéal TAC, mar a forbraíodh faoin réigiúnú agus a chuir na Ballstáit isteach mar mholtaí comhpháirteacha lena gcur chun feidhme in 2021.
            
            
               ·Coinníodh an dá chineál scadán ag a bhfuil 0 comhairle TAC (7ghk – comhairle MSY, agus 5b6b6aN – comhairle réamhchúraim) ag leibhéil ísle iascaireachta roimhe seo, agus bhí an iascaireacht teoranta do leibhéil a thacaíonn leis an measúnú eolaíoch breise.  Ba cheart don Aontas féachaint le leanúint leis an gcur chuige sin le TACanna eolaíocha/faire ag leibhéil a chomhfhreagraíonn do leibhéil na mblianta roimhe sin. 
            
            
               (c)féachaint le teacht ar chomhaontú atá bunaithe ar chur chuige an réamhchúraim i gcomhréir le príomhchomhairle ICES le haghaidh 43 TAC ag a bhfuil comhairle réamhchúraim; 
            
            
               ·Tugtar comhairle réamhchúraim le haghaidh stoic foghabhála den chuid is mó (faoi phleananna ilbhliantúla). Tá roinnt spriocstoc ann (faoi na pleananna ilbhliantúla) nach raibh ICES in ann measúnú MSY a chur ar fáil dóibh. Maidir leis na TACanna sin, ba cheart teacht ar chomhaontú atá bunaithe ar an gcomhairle réamhchúraim.
            
            
               ·Tá líon teoranta TACanna ann a fhaigheann comhairle réamhchúraim ilbhliantúil (e.g. torciasc, langa sa Mhuir Thuaidh agus langa in uiscí an Iarthair).  Maidir leis na TACanna sin, ba cheart don Aontas féachaint le seasmhacht na TACanna a bhaint amach le haghaidh na mblianta comhfhreagracha. Ós rud é gur bheag an glacadh sna hiascaigh chomhfhreagracha, d’fhéadfadh an tAontas TAC íseal (faoi leibhéal comhairle ICES) a chomhaontú le haghaidh trí TAC maidir le torsca (an Mhuir Thuaidh, limistéir 5/6/7, agus limistéir 1/2/14). 
            
            
               ·Trosc in uiscí Iarthar na hAlban (0 comhairle TAC). Tá staid an stoic sin cosúil le staid an stoic sna Farraigí Ceilteacha. Tá údar le TAC foghabhála anseo chun tachtadh na n‑iascach a sheachaint, cadóg den chuid is mó. Chun an brú iascaireachta san iascach a choimeád íseal, ba cheart an TAC maidir le cadóg in Iarthar na hAlban (comhairle MSY) a chomhaontú faoi mar a comhaontaíodh an cur chuige i dtaca le cadóg sna Farraigí Ceilteacha, i luachanna íochtair an ráta básmhaireacht iascaireachta maidir le FMSY, rud a d’fhéadfaí a dhéanamh trí thar-rolladh.
            
            
               (d)féachaint le comhsheasmhacht a bhaint amach le cur chuige sonrach an Aontais go háirithe i ndáil le fíogach gobach, airgintín mór agus stoc eascann Eorpach; 
            
            
               (e)féachaint le liosta na speiceas atá faoi thoirmeasc a dheimhniú agus le síneadh a chur leis an liosta sin, mar a forbraíodh thar thréimhse ama agus arna bhunú ar an gcomhairle eolaíoch, eadhon an toirmeasc ginearálta maidir le hiascaigh ar shiorcanna domhainfharraige; 
            
            
               (f)féachaint le teacht ar chomhaontú leis an Riocht Aontaithe maidir le modh agus cur i bhfeidhm na gcoigeartuithe ar na TACanna arna n‑aontú i ndiaidh chur i bhfeidhm na ndíolúintí (díolúintí de minimis agus ard-inmharthanachta ón oibleagáid maidir leis na gabhálacha uile a thabhairt i dtír). Ba cheart dó féachaint leis an leibhéal cóineasaithe is airde a bhaint amach maidir leis na díolúintí sin; 
            
            
               (g)féachaint le teacht ar chomhaontú chun leanúint leis an gcur chuige a forbraíodh d’fhonn caomhnú throsc an Tuaiscirt, go háirithe na bearta mar a áirítear sa Rialachán maidir le Deiseanna Iascaireachta le haghaidh 2021 a chur chun feidhme lena n‑áirithítear go mbeidh an brú iascaireachta foriomlán bunaithe ar chomhairle eolaíoch ICES fós;
            
            
               (h)féachaint le teacht ar chomhaontú maidir le bearta eile, atá nasctha go feidhmiúil leis na TACanna i gceist agus atá i gcomhréir lenar glacadh faoin Rialachán maidir le Deiseanna Iascaireachta, go háirithe coinníollacha speisialta a choinneáil ar bun, mar a leagtar amach sna fonótaí a ghabhann leis na táblaí TAC agus solúbthachtaí idirlimistéir mar a bunaíodh faoi na Deiseanna iascaireachta le haghaidh 2020 agus 2021;
            
            
               (i)féachaint le teacht at chomhaontú maidir le solúbthachtaí idirlimistéir i gcomhréir leis an Rialachán maidir leis an gComhbheartas Iascaigh, go háirithe Airteagal 15(9) de;
            
            
               (j)dul i mbun plé ar bhonn taiscéalaíoch chun rochtain leordhóthanach a éascú maidir le leanúint leis an gníomhaíocht iascaireachta le haghaidh speicis neamhchuóta ar bhealach inbhuanaithe, gan dochar don seasamh atá le glacadh thar ceann an Aontais Eorpaigh sa Choiste Speisialaithe um Iascaigh a bhfuil sé de chumhacht aige faoin gComhaontú bearta den sórt sin a ghlacadh;
            
            
               (k)dul i mbun plé ar bhonn taiscéalaíoch maidir le haistrithe cuótaí atá ar aon dul leis na haistrithe cuótaí idir an tAontas Eorpach agus an Iorua, agus maidir le féidearthachtaí cuótaí a mhalartú go bliantúil;
            
            
               (l)tacú le bearta lena bhforbraítear agus lena gcuirtear chun cinn úsáid uirlisí (teicneolaíochtaí, córais malartaithe faisnéise, cláir, etc.) chun tacú le cur chun feidhme an Chomhaontaithe agus chun a chur chun feidhme a éascú, agus chun a áirithiú go bhfuil siad comhoiriúnach leis na bearta sin a forbraíodh laistigh den Aontas chun aghaidh a thabhairt ar chuspóirí comhchosúla;
            
            
               (m)tacú le bearta atá dírithe ar thrédhearcacht, idirphlé agus comhar le geallsealbhóirí ábhartha a neartú, maidir le hábhair a bhaineann le cur chun feidhme an Chomhaontaithe.
            
            
               
         
         
            
               IARSCRÍBHINN 2
            
            
               Sonraíocht sheasamh an Aontais atá le glacadh ag cruinnithe na bPáirtithe le linn na gcomhairliúchán bliantúil maidir le gabháil iomlán incheadaithe 
            
            
                
            
            
               Agus an tAontas ag féachaint go háirithe ar an gcur chuige maidir le stoic aonair, bearta atá nasctha go feidhmiúil le deiseanna iascaireachta nó bearta bainistíochta lena bhfuil cur chuige sonrach ag teastáil, bainfidh an tAontas torthaí amach a chuirfidh leis an gcuspóir foriomlán na hacmhainní iascaigh agus na hacmhainní bitheolaíocha muirí a bhainistiú go hinbhuanaithe i gcomhréir le cuspóirí an Chomhbheartais Iascaigh agus a sholáthraíonn iascaigh inbhuanaithe sna trí ghné lena mbaineann (cúrsaí eacnamaíocha, sóisialta agus comhshaoil). Á dhéanamh sin dóibh, oibreoidh an Coimisiún i ndlúthchomhar leis an gComhairle le linn na gcomhairliúchán agus coinneoidh sé Parlaimint na hEorpa ar an eolas i gcomhréir le hAirteagal 218(9) agus (10) CFAE. 
            
            
               Le linn an phróisis caibidlíochta iomláin, áireofar go mbeidh an Chomhairle rannpháirteach go hiomlán agus go tráthrialta trí bhíthin comhordú agus comhar cuimsitheach idir an Chomhairle agus an Coimisiún le linn an phróisis sin. Áirítear leis sin, cruinnithe comhordúcháin in situ, cuir i láthair, cuntais agus pléití, rannpháirtíocht iomlán na dtoscaireachtaí náisiúnta sna comhairliúcháin, lena n‑áirítear mar chuid de thoscaireacht an Aontais Eorpaigh, chomh maith le cruinnithe teicniúla nuair is gá. Le linn na caibidlíochta, cuirfidh an Coimisiún san áireamh seasaimh na dtoscaireachtaí náisiúnta arna gcur in iúl mar chuid den phróiseas comhordúcháin seo. 
            
            
               Níor cheart don cheanglas maidir le comhairliúchán agus tuairisciú bac a chur le cumhachtaí seachtracha ionadaíochta an Choimisiúin ná dochar a dhéanamh do thoradh na gcomhairliúchán. Leis na ceanglais a luaitear thuas urramaítear ceart tionscnaimh an Choimisiúin.
            
            
               Le linn na gcomhairliúchán, cuirfear san áireamh leis an seasamh atá le glacadh thar ceann an Aontais an fhaisnéis eolaíoch is déanaí agus aon fhaisnéis ábhartha eile i gcomhréir leis na prionsabail agus na treoshuíomhanna a leagtar amach in Iarscríbhinn I. Ba cheart sin a léiriú go hiomchuí sa taifead i scríbhinn ina ndéantar doiciméadú ar na socruithe arna ndéanamh idir na Páirtithe mar thoradh ar na comhairliúcháin faoi Airteagal 6 FISH TCA.
            
            
               Chuige sin, agus bunaithe ar an bhfaisnéis sin, tarchuirfidh an Coimisiún chuig an gComhairle, in am trátha sula síneofar an taifead i scríbhinn, sonraí na sonraíochta atá beartaithe maidir le seasamh an Aontais i dtaca le formhuiniú thorthaí mionsonraithe an chomhairliúcháin. 
            
            
               Más rud é, le linn chruinnithe na bPáirtithe sa Chomhaontú, nach féidir teacht ar chomhaontú maidir le sonraíocht an tseasaimh i dtaca le TACanna cinntitheacha nó aon bheart eile atá nasctha go feidhmiúil leis na deiseanna iascaireachta, lena n‑áirítear comhaontú ar an láthair, ionas go gcuirfidh seasamh an Aontais mar a leagtar amach in Iarscríbhinn I gnéithe nua san áireamh, cuirfear an t‑ábhar faoi bhráid na Comhairle nó faoi bhráid a comhlachtaí ullmhúcháin. 
            
            
                
            
         
         
            
                  
                     (1)
                  
                        7087/12 REV 1 ADD 1 COR 1.
               
               
                  
                     (2)
                  
                        Teachtaireacht ón gCoimisiún chuig Parlaimint na hEorpa agus chuig an gComhairle, I dtreo iascaireacht atá níos inbhuanaithe san Aontas Eorpach: an staid reatha agus treoshuíomhanna le haghaidh 2021, 16.6.2020 COM(2020) 248 final, 16.6.2020.